**Exposició fotogràfica “Hores (tristes) de Prat”**

**Una exposició del reconegut fotoperiodista David Airob retrata com s’ha viscut la pandèmia al Prat**

**L’exposició “Hores (tristes) de Prat” del reconegut fotoperiodista i videògraf David Airob està exposada des d’ahir a la Plaça de Catalunya, a l’aire lliure, i es podrà visitar gratuïtament fins al 3 d’octubre.**

**També es projectarà al Cèntric el documental “103” els dies 8 i 12 de juliol, elaborat per David Airob i José Bautista, on s’explica l’experiència viscuda per Fernando Domínguez després d’ingressar per covid a l’Hospital de Bellvitge.**

La Plaça de Catalunya del Prat acull l’exposició “Hores (tristes) de Prat” del reconegut fotoperiodista de la ciutat, David Airob. La mostra, que es pot visitar des d’ahir i fins al 3 d’octubre, retrata en imatges com s’ha viscut la pandèmia al Prat i com ha afectat diferents àmbits i situacions de la vida quotidiana. És el resultat del treball del fotoperiodista durant més d’un any, des de l’inici de l’estat d’alarma fins a principis de 2021.

L’exposició s’ha presentat aquest migdia davant dels mitjans de comunicació. Ha acompanyat el fotoperiodista la tinenta d’alcalde d’Educació i Cultura de l’Ajuntament del Prat, Pilar Eslava. Abans de la presentació als mitjans, ahir es va celebrar l’acte d’inauguració institucional, també amb la presència de l’alcalde, Lluís Mijoler.

La [mostra](https://www.elprat.cat/cultura/patrimoni-cultural/hores-tristes-de-prat) consta d’un total de 28 fotografies, que retraten situacions diverses viscudes durant la pandèmia al Prat, que mostren des de les experiències més dures i difícils fins a d’altres més esperançadores, que reflecteixen com, malgrat tot, la vida i les activitats quotidianes seguien obrint-se pas en el context de la covid. Hi podem trobar imatges de la tasca dels sanitaris als hospitals i en les visites domiciliàries, la situació de les residències de gent gran, l’impacte de la pandèmia al món cultural i educatiu, sobre el comerç i la restauració, etc. També hi podem trobar imatges del Nadal tan estrany que vam viure a finals de l’any passat o instantànies esperançadores com la de les primeres vacunacions al Prat.

Totes aquestes fotografies passaran a formar part de l’Arxiu municipal i formaran part de la memòria col·lectiva de tots els pratencs i pratenques. Els peus de foto i continguts resumits de l’exposició també es poden trobar a [l’apartat](https://www.elprat.cat/cultura/patrimoni-cultural/hores-tristes-de-prat) del web municipal de Patrimoni Cultural.

**La trajectòria de David Airob**

David Airob, nascut a Barcelona el 1967 i resident al Prat, ha estat fotògraf des de 1990 fins al 2018 del diari *La Vanguardia*, rotatiu del qual va ser redactor en cap de la Secció de Fotografia. Actualment, treballa com a *freelance* per a diferents mitjans.També ha estat reconegut amb diversos premis nacionals i internacionals de fotografia (*World Press Photo*, *Sony World Photography Awards*, *Poy Latam*, etc) i ha publicat en revistes d’arreu del món. Des de 2013, també treballa com a videògraf, realitzant diversos curts i documentals.

**El documental “103” de David Airob i José Bautista s’estrena el 8 de juliol**

També el proper 8 de juliol s’estrenarà al Cèntric Espai Cultural el documental “103”, realitzat per David Airob juntament José Bautista i dedicat a l’experiència viscuda per Fernando Domínguez després d’ingressar per covid a l’Hospital de Bellvitge. Domínguez va ser el primer pacient que va sortir amb vida de la Unitat de cures Intensives del centre el 31 de març de 2020 i l’endemà va començar a escriure una carta, que ha inspirat el documental. Després de la presentació del documental, que es tornarà a projectar el 12 de juliol, s’obrirà un col·loqui amb els protagonistes.

La presentació d’aquesta exposició i documental s’emmarquen en el conjunt d’activitats que es desenvolupen al Prat per recuperar i mantenir la memòria dels temps de pandèmia, en un context en què ja comença a millorar la situació sanitària. La primera d’aquestes activitats va ser l’acte en record a les víctimes pratenques de la covid i de reconeixement a l’esforç i solidaritat de la ciutadania, del passat diumenge 27 de juny.

***A l’arxiu adjunt, podeu consultar el dossier de premsa complet de l’exposició, on trobareu un enllaç per descarregar-vos algunes de les imatges de la mostra, la difusió de les quals està autoritzada per David Airob amb la menció indicada per citar-ne l’autoria***